**Henriette Wulfsberg** (født 6. juni 1843 i Drammen, død 9. oktober 1906 i Kristiania) var en norsk skoleeier, forfatter og oversetter.

Liv og virke
------------

Etter avsluttet utdannelse ved frk. Houbens skole i sin fødeby Drammen, avla Henriette Wulfsberg i 1866 guvernanteeksamen ved Nissens skole. Deretter var hun et års tid guvernante hos doktor Wolf på Hadeland. Med oppsparte midler fra dette arbeidet foretok hun en reise til London, hvorfra hun sendte korrespondentbrev til Aftenbladet. Hun gjennomførte i alt 16 utenlandsreiser, til England, Frankrike, Belgia, Italia, Danmark og Sverige. Flere av reisene var rene studiereiser, men hun ble ved flere anledninger invitert for å holde foredrag.

Wulfsberg ble i 1868 lærer ved frk. Bauers skole i Christiania. Hun var en kort periode inspektrise ved Bøckmans Pigeskole. 
I 1878 overtok hun frk. Bauers skole i Drammen, og lot oppføre en ny skolebygning. I 1886 ble frøken Wulfsbergs skole slått sammen med Thora Bordoes skole, og Wulfsberg reiste samme år til Frankrike og Belgia for å studere skolevesenet der. I 1889 studerte hun huslig økonomi i Belgia, før hun ved sin tilbakekomst til Drammen opprettet et skolekjøkken. Dette var blant de første i Norge.
 Hun er tilskrevet æren for å ha fått innført ordningen med skolekjøkken her til lands.

Wulfsberg var også en foregangsperson med hensyn til læremidler. Etter hennes anmodning dikterte hennes svoger Christian Lund en juridisk lærebok for elevene ved Wulfsbergs pikeskole. Dette var den første trykte norske læreboken i rettslære for skoleelever. Hun deltok i arbeidet med *Lov om høiere Almenskoler* av 1896, der hun representerte pikeskolene sammen med Ragna Nielsen og Bernhard Cathrinus Pauss.

I 1896 forlot Wulfsberg skolen i Drammen. Fire år senere utkom boken *Om den nye Ordning af Middelskoleexamen for Piger og Huslig Økonomi som Undervisningsfag*, der to av hennes foredrag ble publisert.

Henriette Wulfsberg skrev allerede i 12–14-årsalderen smånotiser i sin fars, Jacob Wulfsbergs, avis Drammens Tidende. I 1884 utga hun under psevdonymet *Claus* boken *Skolehistorier*. Hun var fra 1894 medarbeider i bladet *Husmoderen*, og skrev ellers bidrag til en rekke blader og aviser.

Familie
-------

Henriette Wulfsberg var datter av boktrykker og avisutgiver Jacob Wulfsberg (1809–1882) (en sønnesønn av Jacob Wulfsberg) og Mantzine Margrethe Seeberg (1812–1883).
Hun var sønnedatter av Morgenbladets grunnlegger Niels Wulfsberg. Hun forble ugift.

Bibliografi
-----------

* 1884: *Skolehistorier – fortalt av Claus*, med tegninger av C. Diriks, Cammermeyer, Kristiania
* 1900: *Om den nye Ordning af Middelskoleexamen for Piger og Huslig Økonomi som Undervisningsfag*, to foredrag, Chr. Jensen, Drammen

Referanser
----------

1. ↑   urn.nb.no, side(r) 92[Hentet fra Wikidata]
2. ↑   Historisk befolkningsregister ID pf01053263000151[Hentet fra Wikidata]
3. 1 2   urn.nb.no, side(r) 82-85[Hentet fra Wikidata]
4. 1 2  *Fortegnelse over Filologer, Realister og Mineraloger fra Norges Universitet 1813-1884*. Kristiania: Mallings Boghandels Forl. 1885. s. 92.
5. 1 2  Halvorsen, J.B. (1908). *Norsk Forfatter-Lexikon 1814-1880*. Den Norske Forlagsforening. s. 692–693.
6. 1 2 3  *Norske kvinder*. Kristiania: Berg & Høgh. 1914. s. 178 ff.
7. 1 2  Kvaale, Reidun (1986). *Kvinner i norsk presse gjennom 150 år*. Gyldendal. s. 17. ISBN 8205167214.
8. ↑  
	* Christian Ebbell: «Lund, Christian», i *Norsk biografisk leksikon*. Oslo: Aschehoug. 1938.
9. ↑  Borgen, Per Otto (1995). *Drammen byleksikon*. P.O. Borgen. s. 266. ISBN 8291649006.
10. ↑  Halvorsen, J.B. (1908). *Norsk Forfatter-Lexikon 1814-1880*. Den Norske Forlagsforening. s. 694.

Kilder
------

* *Norske kvinder*. Kristiania: Berg & Høgh. 1914. s. 178 ff.
* *Dette skrev kvinner*. Oslo: Skolen. 1984. s. 257. ISBN 8257900109.

|  |  |
| --- | --- |
| Oppslagsverk/autoritetsdata | Drammen byleksikon **·** Historisk befolkningsregister
 |

Portal: Litteratur